送呂知止
作者：蘇過
朝代：宋

paragraphs: 王謝風流要有種，誰比君家俱得鳳。
慈明兄弟稱八龍，未易賢愚推伯仲。
應機短小精吏治，千里名駒方試鞚。
皎然若谷冰雪姿，彫琢肺肝嫌未痛。
英標颯爽吾知止，割雞今欲牛刀用。
胡爲從事筦庫役，無乃漢陰工抱甕。
嗟余飄泊同閭里，一味窮愁惟子共。
詔恩雖脫鐘儀囚，未敢彈冠效王貢。
平生世味似嚼蠟，丘壑暮年尤自縱。
爲君懸榻待歸來，故人早破邯鄲夢。